1.Uvod

Direktiva o odgovornosti za proizvode (v nadaljnjem besedilu: „Direktiva“) že več kot tri desetletja zagotavlja, da so proizvajalci v razmerju do potrošnikov prevzeli odgovornost za proizvode z napako. Ob sprejetju leta 1985 je Direktiva predstavljala drzen in sodoben instrument, ki je zahteval bistvene prilagoditve civilnih zakonikov držav članic.

Direktiva je bila eden prvih zakonodajnih aktov EU, ki je bil izrecno namenjen varstvu potrošnikov. Uvedla je načelo objektivne odgovornosti, ki proizvajalcem nalaga odgovornost za proizvode z napako, ne glede na to, ali je napaka nastala po njihovi krivdi. Namen Direktive je tudi prispevati h gospodarski rasti z zagotavljanjem stabilnega in pravnega okolja, ki temelji na enakih konkurenčnih pogojih in podjetjem omogoča dajanje inovativnih proizvodov na trg.

Direktiva dopolnjuje zakonodajo EU o varnosti proizvodov in tako imenovani „novi pristop“ k varnosti proizvodov. Namen „novega pristopa“, ki je bil uveden v enakem obdobju kot Direktiva, je preprečevanje nesreč z vzpostavitvijo skupnih varnostnih predpisov, ki omogočajo nemoteno delovanje enotnega trga blaga in zmanjšujejo upravno breme. Direktiva predstavlja varnostno mrežo v primerih, ko do nesreč vseeno pride.

Leto 2018 ni enako letu 1985. EU in njeni predpisi v zvezi z varnostjo proizvodov so se razvili, prav tako tudi gospodarstvo in tehnologije. Dandanes imajo mnogi izdelki lastnosti, ki so v 80. letih prejšnjega stoletja veljale za znanstveno fantastiko. Izzivi, s katerimi se trenutno soočamo in se bomo še bolj intenzivno soočali v prihodnosti, med drugim vključujejo digitalizacijo, internet stvari, umetno inteligenco in kibernetsko varnost.

Eksponentna rast računalniške zmogljivosti, razpoložljivost podatkov in napredek pri algoritmih spreminjajo zlasti umetno inteligenco v eno od najpomembnejših tehnologij 21. stoletja. Evropska komisija je sprejela svoje sporočilo o povečanju koristi umetne inteligence, da bi zagotovila enoten odziv politike, ki obravnava tudi pravne izzive. Varnost proizvodov in odgovornost v primeru škode predstavljata enega od osnovnih vidikov pri iskanju odziva politike, ki evropskim družbam, podjetjem in potrošnikom prinaša korist pri uporabi umetne inteligence.

Glede na dejstvo, da Direktiva od začetka svoje veljavnosti še nikoli ni bila ocenjena, in ob upoštevanju najnovejšega tehnološkega razvoja je Komisija izvedla oceno Direktive, s katero bo ocenila njeno učinkovitost. Ocena Direktive vključuje preučitev najnovejšega tehnološkega razvoja. Natančneje, ocena podaja analizo o tem, ali je Direktiva (i) še vedno uspešna pri doseganju prvotnih ciljev, (ii) učinkovita. (iii) skladna z ustreznimi predpisi EU, (iv) s sprejemanjem najnovejših tehnoloških sprememb še vedno ustrezna in (v) ali zakonodaja EU o odgovornosti za proizvode še naprej zagotavlja dodano vrednost za podjetja in oškodovance.

Ocena je hkrati preučila, ali Direktiva v trenutni obliki še vedno služi svojemu namenu. Ali ustrezno obravnava izzive vedno bolj avtonomnih naprav in kibernetske varnosti? Kaj pa trajnostnost in vzpostavljanje krožnega gospodarstva? Ali Direktiva proizvajalce po nepotrebnem odvrača od dajanja inovativnih proizvodov na trg? Ali pa, prav nasprotno, proizvajalce odvrača od dajanja nevarnih proizvodov in proizvodov z napako na trg? Ali v spreminjajočem se svetu še vedno ščiti oškodovance?

Ocena je pokazala, da je direktiva o odgovornosti za proizvode kljub dejstvu, da so današnji proizvodi veliko kompleksnejši kot tisti iz leta 1985, še vedno ustrezno orodje.

Kljub temu pa je treba pojasniti pravno razumevanje nekaterih pojmov (na primer: „proizvod“, „proizvajalec“, „napaka“, „škoda“ in „dokazno breme“) in natančneje analizirati določene proizvode, npr. farmacevtske izdelke, ki lahko predstavljajo izziv pri izvajanju Direktive.

Hkrati je v zvezi z digitalnimi tehnologijami v vzponu predhodna analiza o tem, kako te tehnologije vplivajo na delovanje Direktive, sprožila številna odprta vprašanja. Glede na te ugotovitve bo Komisija izvedla splošen posvet, da bi dosegla skupen dogovor z vsemi deležniki. Cilj tega bo oblikovanje celovitih smernic o tem, kako je treba Direktivo izvajati v današnjem času. Poleg tega bo Komisija ocenila, v kolikšni meri se lahko s pomočjo trenutne direktive ustrezno obravnavajo digitalne tehnologije v vzponu. Te smernice in ocena nam bodo pomagale pri utiranju poti proti okviru odgovornosti za proizvode, ki bo ustrezal digitalni industrijski revoluciji.

Naš cilj je zagotoviti, da (i) bo EU še naprej izvajala ureditev glede odgovornosti za proizvode, ki spodbuja inovacije, (ii) bodo proizvodi, ki so dani na trg EU, varni in (iii) bodo osebe, ki so utrpele poškodbo zaradi proizvodov z napako, lahko v primeru nesreče zahtevale odškodnino. Odgovorni smo tako podjetjem kot tudi ljudem, ki utrpijo poškodbo. To je naše vodilo. Da bi izpolnili zadane cilje, moramo prihajajoče tehnološke spremembe pazljivo in preudarno usmerjati.

2.Glavne značilnosti Direktive

Direktiva se uporablja za vse premičnine, tudi kadar so del druge premičnine, in posebej vključuje tudi električno energijo. Direktiva poleg tega vzpostavlja načelo objektivne odgovornosti proizvajalcev. V skladu z zakonodajo EU s področja varnosti so proizvajalci odgovorni za varnost svojih proizvodov. Če napaka na proizvodu povzroči telesno poškodbo ali materialno škodo v vrednosti več kot 500 EUR na stvari, ki je namenjena in se uporablja pretežno za zasebno rabo ali potrošnjo, je za to odgovoren proizvajalec, ne glede na njegovo krivdo. Proizvod ima napako, kadar njegova varnost ni takšna, kakor jo lahko oseba upravičeno pričakuje.

Primer: pri vožnji z avtomobilom se je voznik moral izogniti nepričakovani oviri. Naglo je zavil s ceste in njegovo vozilo se je začelo močno tresti. Senzorji zračnih blazin so ta dogodek zaznali kot nesrečo in so se sprožili. Ena od stranskih zračnih blazin je voznika udarila v vrat, mu stisnila arterijo in povzročila, da je doživel kap. Sodišča so skušala ugotoviti, ali je proizvajalec pravilno izračunal možnost tveganj v zvezi z nepravilnim delovanjem senzorjev. Zahtevek je bil zavrnjen na prvi in drugi stopnji, nato pa je bil na višji stopnji ovržen. Zadeva je bila dokončno rešena zunajsodno.

Objektivna odgovornost predstavlja močno orodje pri zaščiti oškodovancev. Kljub temu pa obstajajo številne okoliščine, v katerih Direktiva proizvajalcem pri dajanju inovativnih proizvodov na trg omogoča upoštevanje nekaterih izračunanih tveganj. Proizvajalec ni odgovoren za škodo, če lahko dokaže: (i) da napaka ni obstajala v času, ko je dal proizvod v promet; (ii) da je napaka posledica skladnosti proizvoda s predpisi, ki so jih sprejeli javni organi, ali (iii) da raven tehničnega napredka v času, ko je dal proizvod na trg, ni bila takšna, da bi bilo mogoče napako na proizvodu odkriti. Države članice imajo možnost, da se jim odobri odstopanje od zadnje izjeme.

Primer: oseba je utrpela hude telesne poškodbe, ko so sprednje zavore na rabljenem motornem kolesu nenadoma zavrle in je padla z motornega kolesa. Motorno kolo je bilo redno vzdrževano, z nizkim številom prevoženih kilometrov in staro komaj dve leti. Tožnik je dobil tožbo na prvostopenjskem sodišču. Proizvajalec s pritožbo ni uspel, ker je sodišče razložilo, da tožniku za ugotovitev napake ni treba dokazati obstoja posebne konstrukcijske ali proizvodne napake, niti mu ni treba dokazati, kako je napaka nastala. Tožnik je moral dokazati samo, da je napaka obstajala v zadevnem času in da je bil to vzrok nesreče. Sodišče je na podlagi strokovnih dokazov ugotovilo, da je morala obstajati napaka na zavorah tega konkretnega motornega kolesa. Ta občutljivost ni bila prisotna na drugih motornih kolesih istega tipa, zato je sodišče lahko sklepalo, da so imele napako prav te zavore in da je tožnik to dokazal.

Oškodovanci lahko odškodninski zahtevek vložijo v roku treh let od dne, ko so bili seznanjeni z napako. Odškodninskih zahtevkov ni več mogoče vložiti deset let po tem, ko je bil proizvod dan v promet. Za utemeljitev svojega zahtevka morajo oškodovanci, ki so utrpeli poškodbo, dokazati škodo, napako in vzročno zvezo med napako in škodo.

3.Izvajanje Direktive